Yayoi ร้านอาหารญี่ปุ่นแนวเทโซกุ (หรือที่เรียกว่าอาหารญี่ปุ่นแบบเบนโตะเซ็ท) ในเครือเดียวกับ MK Restaurant ทุกคนน่าจะรู้จักร้านนี้เป็นอย่างดีครับเพราะมีสาขาอยู่มากมายตามห้างดังๆทั่วกรุงเทพและต่างจังหวัด ผมไม่ได้ทานร้านนี้เป็นเวลานานพอสมควร ก่อนมาทานก็คิดหวั่นๆถึงรสชาติอาหารว่าจะเปลี่ยนไปหรือไม่ วันนี้ผมมาทานที่สาขาเซ็นทรัลปิ่นเกล้าในช่วงค่ำๆครับ ลูกค้ารออยู่หน้าร้านเยอะพอสมควรแต่ก็รอคิวไม่นานครับ เมนูหลักของทางร้านก็คงจะเป็นเทโซกุหรือเซตเมนู ที่วันนี้ลองสั่งทานดูแล้วรสชาติก็ยังคงอร่อยเหมือนเดิม แถมราคาก็ยังไม่แพงอีกด้วยครับ ถือว่าทางร้านยังคงมาตรฐานความอร่อยได้อยู่เหมือนเดิมครับ

[การเดินทาง]
ร้านนี้ตั้งอยู่ที่ชั้น 5 ของห้างเซ็นทรัลปิ่นเกล้าครับ ตัวร้านอยู่ติดกับ MK Restaurant ตรงข้ามกับร้าน Kuu และ Ice Monster ครับ ถ้าขึ้นบันไดเลื่อนมาให้มาทางฝั่งที่จะขึ้นไป Fitness First จะใกล้กับร้านมากที่สุดครับ

[บรรยากาศ/การบริการ]
สาขานี้ตัวร้านสะอาดบรรยากาศดีครับ ลูกค้าเยอะพอสมควรในช่วงค่ำๆ เลยต้องรอเรียกคิวอยู่ประมาณ 10 นาทีถึงได้โต๊ะครับ พนักงานบริการได้มาตรฐานรับออเดอร์ได้เร็ว แต่อาหารเสิร์ฟช้าไปหน่อย แต่เข้าใจครับว่าต้องใช้เวลาในการทำ พนักงานที่คอยเดินเติมน้ำก็ทำงานได้ใช้ได้ครับ

[รสชาติอาหาร/การบริการ]
วันนี้ความตั้งใจคือกะจะมาทานเมนูหมูคุโรบุตะที่ตอนนี้ทางร้านกำลังมีเมนูพิเศษสำหรับช่วงเทศกาลหมูคุโรบุตะครับ แต่สุดท้ายแล้วผมก็เปลี่ยนใจกลับมาสั่งเมนูโปรดที่ทานประจำ ฮ่าๆ รสชาติของอาหารโดยรวมวันนี้ยังประทับใจและอร่อยใช้ได้ครับ แถมราคาก็ยังไม่แพงมากเกินไปอีกด้วย

หมูทอดราดซอสมิโซะ (145 บาท)
- เมนูนี้ผมสั่งเป็นเซตเมนูครับ ทางร้านจะเสิร์ฟมาพร้อมกับข้าวญี่ปุ่น สลัด กิมจิ และซุปมิโซะครับ ตัวหมูทอดราดซอสมิโซะทางร้านเสิร์ฟมาในกระทะร้อนพร้อมกับไข่ ข้าวโพดอ่อน ถั่ว และหัวหอม เมนูนี้ถือว่าเป็นเมนูโปรดของผมและทางร้านยังคงทำได้อร่อยใช้ได้ครับ เสียดายที่ซอสมิโซะของทางร้านไม่ค่อยชุ่มสักเท่าไร ชอบทานแบบชุ่มๆเพราะจะได้เอาไปราดข้าวได้ แต่โดยรวมแล้วก็ถือว่ายังอร่อยเหมือนเดิมครับ (4/5)

คัทสึด้ง (149 บาท)
- เมนูนี้เป็นข้าวหน้าหมูทอดราดด้วยไข่ครับ ข้อเสียอย่างที่เห็นได้ชัดของเมนูนี้คือตอนที่เสิร์ฟมานี่ค่อนข้างแห้งมากครับ คัทสึด้งที่น่าทานน่าจะต้องชุ่มๆด้วยไข่เดือดๆมากกว่าในความคิดผม แต่รสชาติของเมนูนี้ตรงข้ามกับหน้าตาครับ รสชาติยังอร่อยใช้ได้ แต่อาจจะต้องใช้โชยุช่วยเพิ่มความชุ่มให้กับเมนูนี้สักหน่อยครับ ทงคัตสึยังชิ้นใหญ่เต็มๆคำครับ (3/5)

เกี๊ยวซ่า (75 บาท)
- เกี๊ยวซ่าของทางร้านยังอร่อยอยู่ครับ แต่จะดีกว่านี้มากถ้าทางร้านเสิร์ฟมาตอนที่มันยังร้อนๆครับ!! (3/5)

ยำสาหร่าย (55 บาท)
- เมนูนี้อร่อยปกติไม่ได้มีอะไรแตกต่างจากร้านอื่นๆเป็นพิเศษครับ แค่รู้สึกว่าแอบแพงไปหน่อยเท่านั้นเองสำหรับ portion เท่านี้กับราคา 55 บาท!! (3/5)

ชาเขียว (20 บาท)
- เครื่องดื่มของทางร้านสุดยอดมากครับ ทางร้านคิดเงินเพียงแค่ 20 บาทแต่เติมให้ตลอดไม่อั้น!! ชาเขียวหอมอร่อยครับ 